Illum, il-mexxejja ddiskutew kif l-aħjar titħejja l-UE għal kompetizzjoni ekonomika globali dejjem akbar. Dan ifisser it-tisħiħ tas-suq uniku u l-bażi industrijali Ewropej, li huwa essenzjali għall-ħolqien tal-impjiegi. Qbilna wkoll dwar il-ħtieġa ta' politika kummerċjali miftuħa u assertiva. F'dan il-kuntest, il-Kunsill Ewropew appella biex tissokta d-diskussjoni dwar l-istrument għall-akkwist pubbliku. Irridu nsaħħu l-kapaċità Ewropea biex jiġu ttrattati s-serq ta' teknoloġija u t-theddid ċibernetiku, u nistennew b'interess ir-rakkomandazzjoni tal-Kummissjoni dwar is-sigurtà tan-netwerks 5G. Iddiskutejna wkoll il-prijoritajiet għas-summit tax-xahar id-dieħel maċ-Ċina. L-għan tagħna huwa li niffokaw fuq il-kisba ta' relazzjoni bilanċjata, li tiżgura kompetizzjoni ġusta u aċċess indaqs għas-suq. F'dan il-kuntest, nittamaw li nikkonvinċu liċ-Ċina biex tinkludi s-sussidji industrijali bħala element kruċjali tar-riforma tad-WTO. Barra minn hekk, il-mexxejja esprimew b'leħen wieħed id-determinazzjoni tagħhom li jindirizzaw it-tibdil fil-klima b'urġenza u ambizzjoni. Il-ministri tagħna ser jintensifikaw il-ħidma dwar l-istrateġija tal-UE dwar il-klima, biex jiġu implimentati l-miri stabbiliti mill-Ftehim ta' Pariġi. Ser nerġgħu lura għal din il-kwistjoni f'Ġunju. Fir-rigward tal-Brexit, il-Kunsill Ewropew ifformalizza d-deċiżjonijiet tal-lejl li għadda mill-UE27 u r-Renju Unit, li jittardjaw il-possibbiltà ta' ħruġ bla ftehim u jippermettu estensjoni. Personalment, tassew kuntent dwar dan l-iżvilupp. Kif għedt ilbieraħ, dan ifisser li sat-tnax ta' April, kollox huwa possibbli: ftehim, estensjoni twila - jekk ir-Renju Unit jiddeċiedi li jikkunsidra mill-ġdid l-istrateġija tiegħu - jew revoka tal-Artikolu 50, li hija prerogattiva tal-Gvern tar-Renju Unit. Id-destin tal-Brexit jinsab f'idejn il-ħbieb Brittaniċi tagħna. Aħna, bħala UE, ippreparati għall-agħar, iżda nittamaw għall-aħjar. Kif tafu, it-tama l-aħħar li tmut. Grazzi ħafna. Ara l-paġna tal-laqgħa